《龙隐岩》
宋代·张田

龙隐晦冥时莫考，龙骧拿攫迹堪惊。
孔明久卧养全德，老子忽飞归太清。
溪上一天常气胜，洞中六月自寒生。
至人不得无情处，甘泽年年洒百城。

作者简介：澶渊人，字公载。登进士第。以欧阳修荐，通判广信军。历知湖州、庐州、桂州，有善迹。神宗熙宁初加直龙图阁、知广州。为人伉直自喜，好谩骂，然临政以清。苏轼尝读其书，以侔古廉吏。卒年五十四。